Mosevrå Kirke
Mosevrå Kirke er en ensomt beliggende filialkirke i Blåvandshuk Sogn på vejen mellem Mosevrå og Vejers ud til Bordrup Klitplantage, der strækker sig over flere kilomenter syd for kirken.
Kirkegården er hegnet ind af et nyere trådvæv og har indgang i nord, som lukkes af en jerngitterlåge ophængt mellem spinkle, murede piller.
Mosevrå Kirke blev indviet i 1891. Der er tale om en nyromansk bygning tegnet af F. Uldall (1839-1921) efter samme skabelon som sognekirken i Oksby, men den er dog lidt mindre.
Kirken er bygget i tegl og har en romansk grundplan bestående af kor og skib, og den er forsynet med indgangsportal i vest. Over vestenden rejser et klokkespir sig fra tagryggen.
Inventaret stammer fortrinsvis fra opførelsestidspunktet. Dog er den romanske døbefont samt altersølvet og dåbskanden overført fra kirkens romanske forgænger. Herudover udgøres alterprydelsen af et trækrucifiks skåret af A. Fjeldskov.